শিশু যৌন হয়রানির আরো বীভৎস রূপটা জানতে পারলাম ভার্সিটিতে উঠার পর। সেখানে মেয়েদের হলে থাকা অবস্থায় বিভিন্ন জনের সাথে কথা বলে দেখলাম ৯৫ শতাংশেরই কম-বেশি এই অভিজ্ঞতা হয়েছে; যাদের অধিকাংশই ভয়ে এবং লজ্জায় পরিবারের কারো সাথে কখনো শেয়ার করতে পারে নি। প্রত্যেকের ক্ষেত্রেই কালপ্রিট ব্যক্তিটি হয় বাবার বন্ধু অথবা মায়ের বন্ধু, মাতৃ-পিতৃ সম্পর্কিত মামা, চাচা, রক্তসম্পর্কিয় ভাই অথবা ভাইয়ের বন্ধু, গৃহশিক্ষক এবং প্রতিবেশী। দূরের কেউ হঠাৎ একদিন কিছু সময়ের জন্য এসে আপনার আদরের সন্তানটির ক্ষতি করতে পারবে না। শিশু যৌন হয়রানির অতীত এবং বর্তমান চিত্র থেকে দেখা যায়, এই ধরনের হয়রানি তারাই বেশি ঘটায় যাদের সাথে আত্মীয়তা এবং যোগাযোগ বেশি থাকে।